روسيا

لفيديرالية د روسيا ولا ليتيحاد الروسي ولا روسيا (ب الروسية Российская Федерация، "روسيسكايا فيديراتسيا") هي واحد لبلاد جات فالشمال د اسيا ؤ شّمال شّرقي د اوروپا. روسيا هي اكبر بلاد ف لعالم من جيهت لمساحة، الين كورتيسللي هي كتر من 17 مليون كم²، و تيسكنو فيها شويا كتر من 146 مليون د الناس. حيت روسيا بلاد كبيرة بزاف، كيحدًوها بزاف د لبلدان من لغرب ومن لجنوب. هاد لبلدان هوما: النورڤيج، فينلاندا، اسطونيا، لاتڤيا، ليتوانيا، پولونيا، بيلاروسيا، اوكرانيا، جورجيا، ازيربايدجان، كازاخيستان، الشينوا، مونݣوليا و كوريا الشمالية. لجمهورية د روسيا هي فيديرالية فيها 85 كيان تيحادي (كيتسماو اوبلاسط) بحال لجمهوريات لمحلية ولا لاقاليم، اللي عندها لبرلمان و لحوكومات لمحلية ديالها. لعاصمة د روسيا هي موسكو، وهي لمقر د لحكومة لمركزية. لفلوس ديالها هي الروبل، الرئيس ديالها هو ڤلاديمير پوتين. روسيا هي واحد لبلاد اللي اترات فلمسار د لعالم من بزاف د الجوايه. فلقرن 18 كانت لامبراطورية د روسيا كبيرة لدرجة تعتابرات تالت اكبر امبراطورية فالتاريخ. ف عام 1922، كانت روسيا من لمؤسسين ديال ليتيحاد السوڤياتي، اللي كان هو لمنافس د ميريكان وقت لحرب لباردة. ف 1991 طاح ليتيحاد السوڤياتي وخرجو منو بزاف د لجمهوريات، منها جمهورية روسيا ليتيحادية كيما كانعرفوها دابا. روسيا كاتّعتابر من بين لبلدان لي عندها پوطونسييل تولي قوة عوضما، مكلاصية 52 ف مؤشر التنمية البشرية، ؤ 11 ف نّاتج دّاخلي لاجمالي، ؤ 6 ف نّاتج دّاخلي لاجمالي على حساب لقدرة د شّرا. ؤ معتارف بيها كا قوة نووية، ؤ عندها اكبر صطوك ديال سّلاح نّووي ف لعالم، ؤ تاني اقوى جيش ف لعالم. لاصل د سّمية. كلمة "روسيا" جات ف لاصل من سّمية ديال شعب "رّوس" لي كانو جماعة د نّورديين هاجرو من لمنطقة د سّويد ديال دابا، مابين لقرن 8 ؤ لقرن 11 ميلادي، ؤ اسسو دولة كيسمّيوها تّوارخيا "روس لكيڤية". هاد دّولة تقسمات ل دويلات، لي دابا كانلقاو ف ؤكرانيا ؤ بيلاروسيا، ؤ وحدة منهوم لي كانت كاتسمّا، "روسكايا زيمليا"، تطورات ل روسيا لي كانعرفو دابا. ملي تاسسات دّوكية لكبيرة د موسكو، بعض لمناطق لي كانت تابعة ل امارة روس لكييڤية بدات كاتخدّم سّمية ليونانية ديال لبلاد د رّواسا، لي هيّا ("روصيا")، ؤ هاد لموصطلح تعمم ؤ بدا كيتخدّم على لبلاد لي كانعرفوها دابا ب روسيا. لجغرافيا ؤ تّضاريس. روسيا هيّا لبلاد لي عندها اكبر تيساع ف لعالم، لي كيمتّل ضّوبل د تّيساع د كانادا، لي جات ف رّتبة تّانية. ؤ كاتمتد على شمال اسيا كاملو، ؤ شّرق د ؤروپا، على 11 منطقة زمانية، ؤ فيها تنوع كبير ديال تّضاريس ؤ لمشاهد طّابيعية، من صّحاري ل سهوب ل لغابات ؤ توندرا اركتيكية. روسيا كيدوز منها اطول واد ديال ؤروپا لي هوّا واد لڤولݣا ؤ فيها اكبر ضاية ف نفس لقارة، لي هيّا ضاية لاضوݣا، ؤ اعمق وحدة ف لعالم لي هيّا ضاية بايكال، ؤ تسجلات فيها ابرد درجة د حرارة ف لعالم، برا د لمناطق لقطبية. سّكان. روسيا فيها تنوع اتني كبير بزاف. اغلبية د سّكان هوما رواسا ب لاتنية، ولاكين كاينين كتر من 120 اتنية خرة، لي كيهضرو ب بزاف د لّوغات ؤ كيتبعو اديان ؤ تقاليد تقافية مختالفة. اغلبية د سّكان عايشين ف طّرف لؤروپي د روسيا، سيرتو ف جوايه موسكو. كاينين بزاف د رّواسا ف طّرف لاسياوي حتا هوّا، ؤ من لقرن 17، كانو ديجا ناس ناطقين ب رّوسية كيهاجرو جيهت شّرق ل سيبيريا، شّي لي خلا مدون ڤلاديڤوسطوك ؤ ايركوتسك يزداهرو دابا. تّاريخ. تال عام 1000. بزاف د شّعوب دازو من لمنطقة لي فيها دابا روسيا، من عصور قبلتاريخية، سيرتو من لالفية تّانية قبل لميلاد، بحال شعوب هندوؤروپية، شعوب ؤرال-الطائية ؤ غيرهوم. ف لعصور لقديمة، بانو مستعمرات ايرانية ؤ يونانية ف لمنطقة لي دابا كاينة ف ؤكرانيا. هاد لامبراطوريات على ما كيبان ستاغلو لغابات ف لمنطقة مابين جبال لؤرال ؤ واد لڤولݣا ل اغراض قتيصادية، ولاكين ماكيبانش بلي خلاو شي اتار موهيمين تماك. مابين لقرن 4 ؤ لقرن 9 ميلادي، لقبايل د لهان، لاڤار، لݣواوطا ؤ لماݣيار (لهنݣاريين لقدام)، دازو من هاد لمناطق، ولاكين حتا هوما ماكيبانش بلي دارو شي تاتير على سّلاڤيين لي كانو بداو كينتاشرو ؤ كيستاقرو تماك. ف لقرن تّاسع، ب تّاتير د لمجي ديال تجار من شمال ؤروپا ؤ شّرق لاوسط، غادي يطراو تحولات موهيمة ف لمجتمع سّلاڤي على لمستويات لقتيصادية، جّتيماعية ؤ سّياسية. بزاف د هاد تّجار كانو خدامين ف مؤسسات تيجارية لي لمقر ديالها كان ف شمال ايران ؤ شمال افريقيا. ف جوايه 830 كيبان اول حاكم ديال رّوس، لي اصلهوم من سكانديناڤيا، سيرتو سّويد، ؤ لي كان لّقب ديالو خاݣان ؤلا خان ؤ دكروه مصادر اسلامية ؤ غربية. هاد دّولة لي كانت ف جوايه مدينة ريازان لي كاينة دابا ف روسيا، تقدر تّعتابر لجدة لّولة ديال روس لكيڤية ؤ من بعد ديالت روسيا لحالية. رّوس لقدام معا جماعات سكانديناڤية خرة غادي يوسّعو تيريطوار ديالهوم، ؤ غادي يديرو هجومات على طّرقان نّهرية لي كيدّيو ل اسطانبول ؤ بغداد. هاد سّكانديناڤيين كانو معروفين ب سميت لڤارانݣيين، لي كانو كينتاميو ل قبايل ؤ فاميلات مختالفة ؤ متصارعة بيناتها. واحد من اهم شّخصيات د لڤارانݣيين هوّا امير سميتو روريك، لي اسس سلالة لي حكمات بزاف د مناطق ديال سّلاڤيين شّرقيين حتال 1598. شّقوفا د لفلوس لي اصلهوم من شّرق لاوسط، ؤ لي وصلو تال سكانديناڤيا كيدلو على تيجارة مزداهرة، ؤ كاينين ادلة مكتوبة ديال هوجومات د لڤارانݣيين على اسطانبول ؤ شمال لقوقاز، ؤ توسعات لي طرات سيرتو مابين عوام 900 ؤ 930. مابين عوام 930 ؤ 1000، غادي يسيطرو ڤارانݣيين من منطقة نوڤݣورود على سّلطة، ؤ غادي يطورو تّيجارة ف لمنطقة مابين لبلطيق ؤ لبحر لكحل. دّور ديال لڤارانݣيين ف تاسيس امارة روس لكيڤية محط نيقاش مابين تّوارخيا. تّوارخيا رّواسا كيميلو ل تقليل ؤلا ݣاع تجاهل دّور ديالهوم، ف لوقت لي تّوارخيا لغربيين كيميلو ل موبالغة دّور ديالهوم. امارة كييڤ. ف 862 ميلادية، كان لامير روريك، من شعب رّوس سّكانديناڤي، تّنتاخب حاكم ديال نوڤݣورود. ؤ ف 882، ؤليݣ لي حكم موراه فتح مدينة كييڤ، لي كانت قبل من داكشي كاتخلص ضرايب ل لخازار. ايݣور ولد روريك معا ولدو سڤياطوسلاڤ غادي يوسعو تيريطوار ديال رّوس، ؤ غادي يقضيو على مملكة لخازار ؤ يديرو هجومات عسكارية على لامبراطورية لبيزنطية ؤ لامبراطورية لفارسية. سڤياطوسلاڤ مات صغير على 29 عام، ؤ لمملكة غادي تعرف صيراع مابين ولادو، لي غادي تسالي ب لموت ديال جوج منهوم، ؤ طلوع ولدو ڤلاديمير لّول كا امير ديال امارة روس لكييڤية. لفترة د لحكم ديال ڤلاديمير ؤ ولدو ياروسلاڤ لحكيم كاتّعتابر لعصر دّهبي ديال مدينة كييڤ. لامارة بدات كاتضعاف بسباب صّيراعات دّاخلية من لقرن 12، ؤ طاحت ف لقرن 13 معا لهجومات ديال لمنݣول. ڤلاديمير لّول كان لعب دور كبير ف تنصير سّلاڤيين تحت لكنيسة لؤرطودوكسية شّرقية، ؤ اسس اول قانون سلاڤي شرقي. ب طّيحة ديال كييڤ ف يد لمنݣول، غادي يستاقلو مناطق من امارة روس لكييڤية، من بينهوم جمهورية نوڤݣورود لي غادي تبقا مزداهرة، ولاكين وخا داكشي غادي تبقا تحت تّهديد لمنݣولي، ؤ كاتخلص ضّرايب ل لمنݣول حتال 1480. حدا جمهورية نوڤݣورود، غادي تبان بشوية بشوية واحد لامارة مستاقلة سميتها دوكية ڤلاديمير، لي غادي تولي وحدة من لمنافسين سّياسيين ؤ تّيجاريين ديالها، ؤ لي فيها غادي تطور مدينة جديدة سميتها موسكو. دّوكية لكبيرة د موسكو. ف لوقت د لفوتوحات لمنݣولية، كانت موسكو مدينة تيجارية ماعندهاش اهمية كبيرة كاتّواجد ف لهامش ديال منطقة "دوكية ڤلاديمير". لموضع ديالها عطاها حيماية نسبية من لهجومات د لمنݣول، ؤ لويدان لي حداها عطاوها اكصي ل منطقة لبلطيق، لبحر لكحل ؤ لقوقاز. من لّخر د لقرن 13، توالاو على لحكم ديال لامارة جّديدة لي لعاصيمة ديالها موسكو، ؤ كاتسما دّوكية لكبيرة د موسكو، ؤلا موسكوڤيا، عاداد ديال لحكّام من سّلالة د روريك. هد لحكّام، من دانيل اليكساندروڤيتش ؤ ولدو ايڤان لّول، كان عندهوم طموح كبير باش يطلّعو لاهمية د لمدينة ؤ لامارة ديالهوم. ايڤان لّول دار تّيفاق معا لمنݣول لي عطاه متيازات خاصة ضد لمنافسين ديالو. ف لقرن 14، لؤمارا د موسكوڤيا وسعو تيريطوار ديالهوم، سيرتو ايڤان تّالت لعاضيم لي فتح لمناطق د تڤير ؤ نوڤݣورود، ؤ ضم اجزاء منهوم ل لامارة ديالو. حتال لعهد ديال ايڤان تّالت، كانو لؤمارا ديال سلالة روريك حكّام رئيسيين ديال موسكوڤيا، ولاكين ديما ف اطار تحالفات، ؤ سّلطة ديالهوم كانت قابلة ل نّيقاش. ولاكين ايڤان تّالت غادي يبدّل هادشي، فاش غادي يفرض سّلطة ديالو على لؤمارا لخرين د موسكوڤيا، ؤ غادي يخلّيهوم يعتارفو بيه ؤ ب لخولافا ديالو كا حكّام ؤطوقراطيين ف جميع لميادين (عسكارية، سياسية، قتيصادية) ؤ غادي يكون اول حاكم روسي كياخد لّقب ديال "تصار"، لموقابيل ديال قيصر ؤلا امبراطور، ؤ "حاكم د رّواسا كاملين". روسيا تّصارية. لّقب د تصار غادي يتوكّد فاش ايڤان تّالت تجوج ب صوفيا پالايلوجينا، لي كانت اميرة بيزنطية ؤ بنت خو لامبراطور لبيزنطي لّخراني، ؤ لقصر د لحاكم لموسكوڤي غادي ينقل ؤ يبدا يخدّم جميع طّقوس، لموصطلحات ؤ رّموز لامبراطورية لبيزنطية. حفيدو ايڤان رّابع لخلاع غادي يتبّت لّقب د تصار، ب موباركة رسمية ديال لكنيسة لؤرطودوكسية. سّقوط ديال لقسطنطينية (دابا اسطانبول) ف يد لعتمانيين خلا تّصار د موسكوڤيا لحاكم لوحيد لي عندو احقية ف لّقب ديال امبراطور ف لعالم لمسيحي، علّاقل من لمنضور ديال لكنيسة لؤرطودوكسية. موسكو براسها ولات كاتسمّا "روما تّالتة" (بعد روما ؤ لقسطنطينية)، ؤ هاد تّصور غادي يكون عندو تاتير كبير على تّقافة د روسيا ؤ لوجدان د رّواسا ف لقرون لي جاو. معا لّخر د لقرن 16، كانت موسكوڤيا توسّعات شرق جبال لؤرال. ولاكين لحروب ديالها ضد تحالف ديال مملكة پولونيا، دّوكية لكبيرة د ليتوانيا، مملكة سّويد ؤ لمملكة دّانونورڤيجية، لي تسمّات "لحروب لّيڤونية"، ادّات ل اضعافها، ؤ سقوط سّلالة د روريك، ؤ طّلوع ديال سلالة حاكمة جديدة هيّا سلالة رومانوڤ. لفاميلة د رومانوڤ كانت طلعات ل لواجهة ملي تناسبو معا سّلالة د روريك، ب جواج تّصار ايڤان رّابع لخلّاع ب اناسطازيا رومانوڤا. سّلالة د روريك غادي تحبس ملي مات فيودور لّول ف 1598، ؤ موراها غادي تنوض لفوضا ف لبلاد، ب تتابع ديال شحال من مدّعي د لحكم، اغلبية مدعومين من دوال خرين، بحال سّويد ؤلا پولونيا. ف 21 فبراير 1613، لمجلس لفيودالي رّوسي غادي يختار مخاييل رومانوڤ كا تصار د روسيا ؤ لحالة غادي تبدا تستاقر مرة خرة. هاد سّتيقرار كان سبابو سيرتو تّصاعد ديال لقوة د لكنيسة لؤرطودوكسية رّوسية، لي شي افراد من رّومانوڤ كان عندهوم مناصب عالية فيها، ؤ لفعالية ديال لجهاز لاداري رّوسي لي كان خدّام مزيان حتا ف لفترات د لقلاقل. موسكوڤيا بقات كاتزيد تّوسّع ف لقرن 17. ف لغرب شدّات ؤكرانيا لي كانت محتلاها پولونيا، ؤ ف شّرق وصلات لحدود ديالها ل لامبراطورية شّينوية، ؤ سنات موعاهدات د سّلام معا بزاف د لبلدان. دخول ؤكرانيا تحت سّلطة د موسكوڤيا دخّل تّاتير لغربي على شلا مستويات، ف تّقافة، لمعمار، لاداب ؤ طّيكنولوجيا. تّصارات كانو سيرتو مهتمين ب طّيكنولوجيا لعسكارية. لامبراطورية رّوسية. ف 1721، تّصار پيوطر لعاضيم زاد ل راسو لّقب د امبراطور، ؤ بدّل سّمية د لبلاد رسميّا من موسكوڤيا ل "لامبراطورية رّوسية". وخا لاصلاحات لي بداها پيوطر لّول (لعاضيم) ردات روسيا من اقوى لبلدان ف ؤروپا، سّتيمرارية ديال نّيضام لفيودالي، لي كيخلي لقتيصاد معتامد بزاف على لفلاحة، ؤ كيخلي لفلاحين خدّامين بحال لعبيد عند نّوبالا، ادّا ل تزايد لفرق ف لقوة لقتيصادية ؤ سّياسية مابين روسيا ؤ ؤروپا لغربية، سيرتو مورا تورة صّيناعية. ف لعهد ديال تّصارينا كاطارينا تّانية، لي شدّات لحكم ف 1762 بعدما قتلات راجلها پيوطر تّالت، غادي تزيد تّوسع لامبراطورية ف لغرب ؤ لجنوب. ف 1783، خدات كريميا، ؤ 4 سنين موراها ناضت حرب على كريميا مابين روسيا ؤ لامبراطورية لعتمانية. لموعاهدة د جاسي ف 1792 عطات اراضي جديدة ل روسيا ف لجنوب، ولاكين ماحققاتش لهدف رّئيسي ديال كاطارينا تّانية باش تجرّي على لعتمانيين من ؤروپا، ؤ تعاود تبني لامبراطورية لبيزنطية. ف لغرب، مملكة پولونيا كانت بدات كاتضعاف ف لقرن 18، ؤ روسيا خدات منها اراضي بحال ليڤونيا ؤ بيلاروسيا. معا حلول عام 1795، پولونيا كانت تّمحات من لخاريطة. كاطارينا حاولات تدير اصلاحات ادارية ؤ جتيماعية، ولاكين ف لّخر هاد لاصلاحات ماكملوش ؤ مابدّلوش لوضعية لميزيرية د لفلاحين رّواسا. ب لموقابيل، نّوخبة لحاكمة د روسيا ولّات عندها متيازات كبيرة، ؤ ولّات متاترة بزاف ب لغرب ؤ بعيدة ف سّتيل د لحياة ؤ تّصورات ؤ لعقلية ديالها على عامة شّعب. هادشي غادي يوجّد لمينصة سّياسية ؤ جّتيماعية ل تّورة لي غادي تنوض ف 1917، لي غادي تقضي على نّيضام تّصاري د روسيا، ؤ لي تسمات تّورة لبولشوڤية. لقرن 19 ؤ لبدية د لقرن 20 كانت فترة د لازمة ف روسيا. من غير تّطور طّيكنولوجي لي عرفو لغرب ؤ لي تخلفات عليه روسيا، بداو كيبانو دوال قوية حداها، بحال المانيا لي وحّدها بيسمارك ف سّتينات د لقرن 19، جّاپون لي دازت من اصلاحات لمييجي د 1868 ؤ ولات دولة متقدمة، ؤ لميريكان لي خرجات من لحرب لاهلية شادة تيساع كبر ؤ قوية. وخا كانت روسيا امبراطورية كبيرة لي باقة ف طور تّوسع، ماقدراتش تجينيري قدر كافي د لموارد لمالية باش تفينونسي صناعة عصرية لي تقدر تجاري لبلدان لغربية ؤلا علّاقل تنافسهوم تيجارياً. روسيا كانت ف واحد دّيليما بحيت يلا مشات ف تطور قتيصادي سريع بزاف غادي يادي ل مشاكل داخيلية ؤ تورات، ؤ تطور تقيل بزاف غادي يردها معتامدة قتيصادياً بشكل كبير على لبلدان لمتقدمة. وخا داكشي هاد لفترة عرفات تحولات موهيمة على لمستوى سّياسي ؤ لفيكري، ؤ حتا ف تّقافة ؤ لاداب ؤ لموسيقا ؤ لفن ؤ لعولوم. ف لبدية د لقرن 20، دخلات روسيا ف حرب معا جّاپون، لي غادي تادي ل تورة داخيلية ف 1905. ؤ ف 1914 تجرّات بسباب تّحالفات ديالها ل لحرب لعالمية لولة، لي ماكانش مستاعدة ليها، شّي لي غادي يزيد يازّم لوضعية ف لمجتمع رّوسي، ؤ غادي يادّي ل تّورة رّوسية د 1917 لي معروفة ب تّورة لبولشوڤية. هاد تّورة بداوها ناشيطين يساريين لي كانو متاترين ب افكار كارل ماركس ؤ قضات على نّيضام تّصاري ؤ لحكم ديال فاميلة رومانوڤ لي دام 3 د لقرون. تّورة لبولشوڤية ؤ لحرب لاهلية. ف لبدية د 1917، نّيضام د روسيا كان على بونت يطيح. لملاين كانو ديجا ماتو ف لحرب لعالمية لّولة، ؤ لقتيصاد د لبلاد عانا بزاف ف هاد لفترة. ف فبراير 1917 (ف تّقويم ليولياني، ؤلا مارس 1917 على حساب تّقويم لݣريݣوري)، بزاف د رّواسا جّيّاع ؤ لعمّال د لوزينات بداو موضاهرات ؤ حتيجاجات بشكل تلقائي، بسباب نقص لماكلة ؤ لفيول. لقوات لموساعيدة لي تسيفطات باش تقمعهم رفضات باش تّيري على لموتضاهرين، ؤ كاين منهوم لي نضمّ ليهوم ݣاع. ف نفس لوقت، تّصار نيكولاس تّاني كان مشا ل جّبهة باش يقود لجيش رّوسي، ؤ خلّا مراتو لي كانت عندها شعبية طايحة بزاف تحكم بلاصتو، ؤ ووزارا لي ماعندهومش كفاءة. شي يامات مورما بداو لموضاهرات، جوج د لمجموعات مستاقلين بانو على سّاحة، لي كلا وحدة فيهوم كانت كاتدّاعي بلي كاتمتّل شّعب رّوسي: "لّجنة تّنفيدية"، لي هيّا مؤسسة خلقاتها دّوما (شّومبرة سّفلية د لبرلمان رّوسي)، ؤ كانت معارضة ل تّصار، ؤ "لمومتلين د ليتيحاد د لعمال د پيطروݣراد ؤ لعساكريا". فاش نيكولاس تّاني حاول يرجع ل پيطروݣراد، لي كانت لعاصيمة د روسيا ديك سّاع، عتارضوه حتيجاجات ديال لعمال د سّكة د تّران. ؤ فاش عرف بلي شّعبية ديالو طاحت، تخلا على لحكم ل صالح خوه ميخاييل. ميخاييل رفض باش ياخد لعرش، ؤ ب هادشي طاح لحكم تّصاري ف روسيا. هنا ولّا لحكم متقاسم مابين لحوكومة لمؤقاتة، لي كانت كاتمتل لمصالح د طّبقة لمتوسطة ؤ لبرجوازيين، ؤ "سّوڤييط د پيطروݣراد" لي كانت كاتمتّل لعمال ؤ طّبقة لفقيرة. هاد لّخرة ماكانتش ف لّول معارضة ل لحوكومة، ؤ ب لعكس دعات لاعضاء ديالها، من عمال ؤ عساكريا، باش يطيعو رؤاسا ؤ شّيفان ديالهوم طالمّا لاوامر ماكاتّعارضش معا لمبادئ شّتيراكية. لحوكومة من جيهتها بغات تدير سيستيم د لحكم بحال ف لغرب، ؤ عطات حرية د تّعبير، ؤ د صّحافة ؤ د دّين. مي ف ضرف شهورا، لوضعية زادت تازّمات ؤ شحال من وزير ستاقلّ، ف لوقت لي لحرب ماكانتش غادة مزيان. ف ابريل 1917، لينين رجع ل روسيا، بعدما كان ساكن ف سويسرا. ؤ بدا كيحشد لاتباع ديالو باش يديرو تورة ضد لحوكومة. ف لاصل كانو جوج جماعات ف سّوڤييط د پيطروݣراد، لمينشيڤيك، لي كيمتّلو شتيراكيين معتادلين، ؤ لبولشيڤيك، لي عندهوم توجه توري. رّجوع د لينين قوّا لبولشيڤيك ؤ زاد ف لاعداد ديالهوم. ف يوليوز 1917، ناضو حتيجاجات تورية كبيرة د لعمال، لي دهشرات حتا لبولشيڤيك ؤ ماكانوش مستاعدين ليها. لحوكومة قدات تقمع هاد تّضاهرات، ؤ شدّات ليون طروتسكي، لي كان شّاف د لمينشيڤيك، ف لحبس، ؤ لينين هرب ل فينلاندا. ف شتنبر، ليمينيين لموحافضين حتا هوما ناضو ضد لحوكومة لمؤقاتة لي كان كيقودها اليكسانر كيرينسكي، لي هوّا براسو كان يساري شتيراكي، ؤ حاولو ياخدو سّلطة ب نقيلاب عسكاري. كيرينسكي لي كان جمّد لانشطة د لبولشيڤيين، رفع هاد لمنع، ؤ هادشي خلا لعمال باش يديرو شرع يدّيهوم ؤ يوقّفو نّقيلاب، لي كان كيقودو لجينيرال لاڤر كورنيلوڤ. ف لخريف د 1917، شّعبية د لحوكومة لمؤقاتة كانت طاحت، ؤ لعمال ؤ لفلاحين بداو كيسيطرو على لوزينات ؤ لاراضي د لفلاحة من عند لملّاك لبرجوازيين، ب نتيخاب مومتيلين ديالهوم لي يتكلّفو ب تّسيير. ف هاد لفترة نيت، لبولشيڤيين كان ولا عندهوم تاتير كبير ف پيطروݣراد ؤ موسكو. ف اكتوبر 1917، لينين رجع ل روسيا، ؤ قدر يقنع لّجنة لمركازية لبولشيڤية بلي لماخدة د سّلطة ماغاديش تكون ب سّلم، ؤ بلي ضاروري يهزو سّلاح ضد لحوكومة. طروتسكي، لي كان خرج من لحبس، سيطر معا جماعتو على لقشلة لعسكارية د پيطروݣراد، ؤ بهادشي ضمن ل جماعتو سّلاح، ؤ حرم لحوكومة من اهم ديپو د سّلاح ف لبلاد. تّورة لبولشيڤية بدات بصّح ف 6 نونبر 1917، ملي رّايس د لحوكومة كيرينسكي حاول يمنع صّحافة لبولشيڤية. هادشي عتابروه لبولشيڤيين حاراكة ضدتورية، ؤ ستاغلو لفرصة باش يسيطرو على لمباني د لحوكومة ف نفس نّهار. ف 7 نونبر، لينين علن على طّيحة د لحوكومة لمؤقاتة. كيرينسكي حاول ينضّم مقاومة برا لعاصيمة، ولاكين ماصدقاتش ليه، ؤ ضطر باش يهرب من روسيا. ف ضرف سيمانات كانو لبولشيڤيين سيطرو على موسكو بشكل فيعلي، ؤ شدو سّلطة. باش يقدر يركّز على لوضعية ف دّاخل، لينين ضطر يسني موعاهدة د توقاف تّير د لقرطاس معا المانيا، لي تخلّات فيها روسيا على لمناطق د لبلطيق، پولونيا، ؤ ؤكرانيا ل المانيا، ؤ شي مناطق من لقوقاز ل لامبراطورية لعتمانية. لعاصيمة پيطروݣراد ديك سّاع ولات قريبة بزاف ل لحدود جّديدة د روسيا، ؤ هادشي خلا لحوكومة د لبولشيڤيين تحوّل لعاصيمة ل موسكو. ف ابريل 1918، بدات حرب اهلية ف روسيا، لي تواجهات فيها قوّات ضدشيوعية، كيقودوها ضبّاط من لعسكر تّصاري لقديم، ؤ لي تسمّاو لجيش لبيض، ؤ لقوات د شّيوعيين ب لقيادة د ليون طروتسكي لي ولا كوميسار د لحرب ف لحوكومة، لي تسماو لجيش لحمر. هاد لحرب كانت مصيرية ؤ حددات لموستقبال د روسيا ف لعقود لي تبعاتها. لجيش لبيض كان مدعوم من طاراف لبلدان لي كانو حولافا د روسيا ف لحرب لعالمية، لي هوما فرانسا، بريطانيا ؤ لميريكان، لي نزّلو عساكريا ديالهوم ف روسيا باش يدعمو لبرجوازيين. لحولافا كانو خايفين تنوض تورة شتيراكية عالمية. لجيش لبيض لي كان مشتّت جغرافياً ؤ ايديولوجياً، خسر ف معراكة مورا معراكة قدّام لجيش لحمر، ؤ لحولافا لي شعوبهوم عيّاتهوم لحرب ضطرو يسحبو لقوات ديالهوم من روسيا. معا لمجي د عام 1922، كانو شّيوعيين ربحو لحرب. ولاكين باش يقضيو على جميع شكال لموعارضة ف روسيا، حيّدو جميع لاصلاحات لي كانت دارت لحوكومة لمؤقتة د كيرينسكي، ؤ قمعو لحريات ب شكالها. ف نفس لوقت ؤ لحرب لاهلية شاعلة، روسيا حاولات ترد لاراضي لي تخلات عليهوم ل المانيا، ؤ قدرات تشد بيلاروسيا (ف يناير 1919)، ؤكرانيا (مارس 1919)، ازيربيدجان (ابريل 1920)، ارمينيا (نونبر 1920)، ؤ جورجيا (مارس 1921). ولاكين ماقدّاش ترد لمناطق د لبلطيق لي بانو فيها جمهوريات جديدة د لاتڤيا، اسطونيا ؤ ليتوانيا. فينلاندا لي عتارفات بيها روسيا ف دجنبر 1917، ؤ پولونيا، لي تولدات من جديد بعد جوج قرون د سّيطرة رّوسية، قدرو يحافضو على سّتيقلالية ديالهوم. ف دجنبر 1922، باش يتجنّب مطايفة معا لقوميين د كلا بلاد لي ولات تابعة ل روسيا، ؤ ف نفس لوقت مايعطيهومش ستيقلالية كاملة، لحيزب شّيوعي سنا تّيفاقية لي اسسات ليتيحاد سّوڤياتي. لبلدان على لحافة د هاد ليتيحاد لفيديرالي كانت كاتمتّع ب ستيقلالية تقافية ؤ عندها حوكومة شيوعية ديالها، ولاكين ف سّياسة ؤ ليقتيصاد كانو تابعين ل سّلطة لمركزية لي كاينة ف موسكو، لي مشكّلة ف اغلبيتها من رواسا. معا لمجي د عام 1936، كانو 11 دولة فيديرالية ف ليتيحاد سّوڤياتي. ليتيحاد سّوڤياتي. لفترة د لحرب لاهلية عرفات سياسات قمعية لي تسمّات "شّيوعية د لحرب" (يعني سّياسات شّيوعية ف لفترة د لحرب لاهلية)، ؤ لي ادّات ل تورات داخلية من طاراف لعمال ب راسهوم، بسباب نّهيار د لقتيصاد. رّوبل طاحت قيمتو ل درجة بلي نّاس ولاو كيشدّو لخلصة ب لماكلة، حيت لفلوس مابقات عندهوم تا قيمة. لحيزب شيوعي لبولشوڤي، لي دابا ولا حاكم بوحدو حيّد لمسؤولين لي نتاخبوهوم لعمّال باش يسيّرو لوزينات، ؤ دار بلاصتهوم خوبارا ف تّسيير باش ترجع لانتاجية صّيناعية كي كانت. لينين حبس "شّيوعية د لحرب" ؤ بدا مجموعة د لاصلاحات لي شي وحدين منهوم كانو ضد لمبادئ د شّيوعية، بحال ميلكية خاصة محدودة. ولاكين هاد لاصلاحات حبسو ملي مات على غفلة ف 1924. تّابع ديالو، جوزيف سطالين كانت عندو شوفة خرة ل تسيير لبلاد. روسيا ليتيحادية. نويطات.